[{"text_idx": "#000001", "text": "Ebao\u0303iglase uni. Tintura / Tintura"}, {"text_idx": "#000002", "text": "Hip-hopi ja pa\u0308rimust kokku miksiva Tintura debu\u0308u\u0308tpala \u201cLiisa pehmes su\u0308les\u201d oli ja on siiani va\u0308ga su\u0308mpaatne lugu, kus koos Siberi-eestlaste laul, moodsamat masti biidid ja seitsmeku\u0308mnendate Eesti jazzi sa\u0308mplid. Selle pala andis seitsmetollise vinu\u0308u\u0308lina va\u0308lja ka Eesti u\u0308ks huvitavamaid mikro-label\u2019eid, plaadifirma Frotee (B-pool sisaldas originaali seitsmeku\u0308mnendatest). Tintura oli siis duo, mille moodustasid biidimeister ja DJ Lauri Ta\u0308ht ning folkmuusik Karoliina Kreintaal. Sissejuhatus oli tore ja sestap ootasin nende debu\u0308u\u0308talbumit huviga. Viimaks see tuligi. Duost on vahepeal saanud trio, lisandunud on Curly Stringsist tuntud kontrabassima\u0308ngija Taavet Niller. Selja taga on ka plaadiesitlustuur koos ansambliga Puuluup."}, {"text_idx": "#000003", "text": "Albumit sissejuhatav \u201cKurb laulik\u201d ja\u0308tkab kenasti \u201cLiisa\u201d-loost tuttavat mudelit: su\u0308mpaatsed sa\u0308mplingud, laisk-unelev biit ja Karoliina Kreintaali sensuaalne vokaal. \u201cSo\u0303numis\u201d la\u0308heb aga asi natuke ka\u0308est a\u0308ra. Koos on liiga palju kontrastseid kihte ja kro\u0303binaid ning o\u0303igupoolest on see esimene pala, mis paneb ku\u0308sima: milleks kontrabass? Hip-hopi po\u0303hjad on isegi piisavalt bassised. Kui on soov lisada, eriti kontsertidel, ka elavaid pille, on see mo\u0303istetav. Teisalt, samuti duona alustanud Etnosfa\u0308a\u0308r jo\u0303udis ilmselt samale ja\u0308reldusele ning tegutseb nu\u0308u\u0308d koos lo\u0308o\u0308kriistama\u0308ngijaga, kes to\u0303epoolest lisab sa\u0308rtsu ja sa\u0308rinat. Kontrabass on su\u0308mpaatne pill ja Nilleri oskustele ei ole midagi ette heita, aga ilma kontrabassita oleks saanud kenasti. Tegelikult seda pilli plaadil va\u0308ga palju ei kostagi. Kolmanda palana tulebki \u201cLiisa pehmes su\u0308les\u201d, mis tuletab oma vanakooli scratch\u2019imisega korraks meelde Tintura uhket ja originaalset algust. \u201cEbao\u0303iglase uni\u201d on kombinatsioon na\u0308rvilisest viiulist, monotoonsevo\u0303itu kontrabassist ning millestki, mis meenutab autorifolgi ja improvisatsioonilise jazzi segu. \u201cBuda & Pest\u201d toob ma\u0308ngu saksofoni, kuid koos traditsioonilise viiulima\u0308nguga see segu ei to\u0308o\u0308ta. \u201cO\u0303htuvaikus\u201d po\u0303ikab u\u0308heksaku\u0308mnendate keskpaiga Bristoli trip-hop\u2019i lainele, mida ma\u0308ngitakse veidi kiiremini kui vaja. \u201cKadhja\u201d ja\u0308a\u0308b sinnasamma Bristoli kanti ning vo\u0303iks olla Tintura teine potentsiaalne hitt, kui viiulit segamas poleks. U\u0308heksa pala, kokku napilt u\u0308le poole tunni. Tervik ko\u0303lab sageli nii, nagu testiks keegi tragi noor oma esimest miksimisprogrammi po\u0303himo\u0303ttega, et rohkem on parem. Tegelikult ei ole. Ko\u0303igile-midagi-kontseptsioon ei to\u0308o\u0308ta ning vahel on va\u0308hem hoopis rohkem. Ja\u0308a\u0308tise peale ei panda sinepit ja maasikad ma\u0308daro\u0303ikaga ei ole nii va\u0308a\u0308rt mo\u0303te, kui alguses tundub. Lauri Ta\u0308he varasema koosluse Leikki minimalistlik etno-hop oli hoopis stiilsem, aga potentsiaali on Tintural kindlasti. Seepa\u0308rast kuulasingi plaati paar korda rohkem kui arvustamiseks vajalik."}]